РЕГЛАМЕНТ (ЕО) № 898/2009 НА КОМИСИЯТА
от 25 септември 2009 година
за изменение на приложение II към Регламент (ЕО) № 998/2003 на Европейския парламент и на Съвета по отношение на списъците на страни и територии
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално членове 10 и 19 от него,
като има предвид, че:
(1)
С Регламент (ЕО) № 998/2003 се установяват ветеринарно-санитарните изисквания, приложими при движение с нетърговска цел на домашни любимци, както и правилата, прилагани при проверките на такова движение.
(2)
В част В от приложение II към Регламент (ЕО) № 998/2003 се съдържа списък на трети страни и територии, които не са засегнати от бяс, както и на трети страни и територии, по отношение на които рискът от въвеждането на бяс в Общността в резултат на движение на домашни любимци се смята за не по-голям от риска, свързан с движенията между държавите-членки.
(3)
За да бъде включена в този списък, дадена трета страна трябва да докаже своя статус по отношение на беса, както и че отговаря на някои изисквания, свързани с уведомяването при съмнения за бяс, системата за мониторинг, структурата и организацията на ветеринарните си служби, прилагането на всички регулаторни мерки за превенция и контрол на беса и с разпоредбите за пускане на пазара на ваксини срещу бяс.
(4)
Компетентните органи на Сейнт Лусия предоставиха информация за статуса на посочената трета страна по отношение на беса, както и информация за съответствието с изискванията, установени с Регламент (ЕО) № 998/2003. От оценката на получената информация става ясно, че Сейнт Лусия отговаря на съответните изисквания, установени с посочения регламент, и поради това следва да бъде включена в списъка в част В от приложение II към Регламент (ЕО) № 998/2003.
(5)
Следователно част В от приложение II към Регламент (ЕО) № 998/2003 следва да бъде съответно изменена.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В част В от приложение II към Регламент (ЕО) № 998/2003 между вписванията за Каймановите острови и Монтсерат се вмъква следното вписване:
„LC
Сейнт Лусия“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 септември 2009 година.